DA Den Europæiske Unions Tidende CE 88/519

(2004/C 88 E/0532)

SKRIFTLIG FORESPØRGSEL E-0628/04

af María Sornosa Martínez (PSE) til Kommissionen

(3. marts 2004)

Om: Uregelmæssigheder i forbindelse med importtilladelser til tredjelandsprodukter ved veterinærkontrollen ved de spanske grænser.

Afdelingen for ekstern og veterinær sundhed (Subdirección General de Sanidad Exterior y Veterinaria (SGSEV)) under det spanske ministerium for sundheds- og forbrugerspørgsmål (Ministerio de Sanidad y Consumo) har på baggrund af en undersøgelse (1) meddelt veterinærinspektørerne ved de spanske grænsekontrolsteder, at de skal godkende fangster af tredjelandsprodukter, der ikke overholder den gældende fællesskabslovgivning om certificering og produkters identitet. Helt konkret har den omtalte afdeling meddelt de inspektører, der har til opgave at kontrollere opfyldelsen af importbetingelserne, at de ikke må forhindre adgangen for produkter fra lande uden for EU, selv om der ved fartøjets ankomst til havnen skulle være problemer som f.eks. at der mangler et originalt eksemplar af sundhedscertifikatet fra oprindelseslandet (en simpel faxkopi godtages).

Inspektørerne er også blevet instrueret i at se igennem fingre med opfyldelse af dokumentkrav som f.eks. det officielle krav om, at oprindelseslandet skal være »et godkendt land« — fra det øjeblik et produkt forlader havnen og ikke, når det ankommer —, manglende oplysning inden for den fastsatte tidsfrist og på skrift om konstaterede mangler ved produktet — et problem, der plejer at blive klaret med en erklæring på tro og love fra handelsagenten —, manglende oplysninger om vareparti, varekode, fremstilling sdato, vareoverskud mv.

Mener Kommissionen i betragtning af bestemmelserne i Rådets direktiv 93/13/EØF (2) (der er ajourført og udvidet ved Kommissionens forordning (EF) nr. 136/2004 (3)) og Rådets direktiv 97/78/EF (4):

— at de spanske myndigheder handler korrekt i forbindelse med godkendelsen af tredjelandsprodukter, der kommer til Fællesskabets territorium via de spanske havne?

— Er det desuden ikke Kommissionens opfattelse, at det forhold, at der slækkes på kravene til dokumentation om sundhed og certificeringer over for tredjelandsprodukter, medfører ulige vilkår for produkter fra EU's medlemsstater, der jo er underlagt den fuldstændige anvendelse af fællesskabsbestemmelserne?

— Finder Kommissionen ikke, at de spanske myndigheder i henhold til bestemmelserne i Rådets direktiv 97/78/EF i de tilfælde, hvor manglerne kan afhjælpes, som f.eks. et manglende originalt sundheds-certifikat ved fartøjets ankomst til havnen, burde afvise at lade disse varer komme ind i landet?

— Mener Kommissionen ikke, at de spanske myndigheder i kraft af den nævnte undersøgelse tvinger veterinærinspektørerne ved de spanske grænsekontrolsteder til at overtræde fællesskabsbestemmelserne om beskyttelse af folkesundheden og dyrs sundhed?

Samlet supplerende svar

afgivet på Kommissionens vegne af David Byrne

på skriftlige forespørgsler E-0627/04 og E-0628/04

(17. juni 2004)

Kommissionen har været i forbindelse med de spanske myndigheder og fået en kopi af de interne spanske instruktioner, som spørgsmålene vedrører.

Instruktionerne er detaljerede og indeholder retningslinjer for en række praktiske situationer, der kan opstå på grænsekontrolsteder i medlemsstater, hvor der indføres animalske produkter, samt instruktioner for landing af fisk og fiskeriprodukter.

Kommissionen mener, at mange af de behandlede spørgsmål, for så vidt angår veterinærkontrol, henhører under den officielle dyrlæge på grænsekontrolstedet.

For så vidt angår import af fiskeriprodukter og veterinærkontrol, er der i instruktionerne en række punkter, hvor de spanske myndigheders fortolkning af EU's certificeringskrav må præciseres nærmere. Kommissionen har allerede drøftet disse instruktioner med en repræsentant for de spanske myndigheder i lyset af den seneste udvikling i lovgivningen på området. De spanske myndigheder vil præcisere instruktionerne for at undgå enhver misforståelse hos inspektørerne på grænsekontrolstederne.

Kommissionen er enig i, at sendinger af importprodukter ifølge EU-lovgivningen skal nægtes adgang, når de ikke ledsages af en original af sundhedscertifikatet.

Der er intet i instruktionerne, der tillader import af produkter fra ikke-godkendte lande og fra ikke-godkendte virksomheder i disse lande. Fra et hygiejnemæssigt synspunkt er der i instruktionerne intet, der godtgør, at produkter fra tredjelande behandles mere lemfældigt end produkter, der er fremstillet i medlemsstaterne.

Kommissionen mener derfor, at instruktionerne er i tråd med fællesskabslovgivningen, og at de hverken udgør en urimelig behandling af fællesskabsprodukter eller indeholder et krav om, at spanske dyrlæger skal ignorere fællesskabsreglerne.

(1) Afdelingen for ekstern og veterinær sundheds undersøgelse af 11. april 2002 om afhjælpelige mangler i kontrollen af varer.

(2) EFT L 9 af 15.1.1993, s. 33.

(3) EFT L 21 af 28.1.2004, s. 11.

(4) EFT L 24 af 30.1.1998, s. 9.